**Už 9 slovenských univerzít v SCImago Rankingu**

Hoci výška financovania vedy a výskumu na slovenských vysokých školách nie je uspokojivá, viaceré slovenské vysoké školy dosahujú veľmi dobré výsledky. Dokladom toho je úspešnosť viacerých slovenských univerzít v SCImago Institutions Rankings, v ktorom sa v roku 2014 umiestnilo v prvej tri tisícke už 9 slovenských univerzít spomedzi približne 30 tisíc výskumných inštitúcií, ktoré existujú vo svete. V roku 2012 to bolo pritom len 5 slovenských univerzít.

*Vybrané z príhovoru prezidenta Slovenskej rektorskej konferencie prof. Ing Rudolfa Kropila, CSc. pri príležitosti otvorenia Týždňa vedy a techniky na Slovensku dňa 10.11.2014.*

Rating vedecko-výskumných inštitúcií SCImago Institutions Rankings (SIR) uskutočňovaný spoločnosťou SCIMAGO Lab v spolupráci so SCOPUSOM predstavuje celosvetové hodnotenie ich vedecko-výskumných aktivít. SIR využíva na hodnotenie súbor 13 kritérií a indikátorov v troch oblastiach: publikačné výstupy v databáze SCOPUS, publikačné výstupy databázy SCOPUS v procese transferu technológií a viditeľnosť webu inštitúcie. Ukazovatele v oblastiach: publikačné výstupy v databáze SCOPUS, publikačné výstupy databázy SCOPUS v procese transferu technológií sú hodnotené za posledných 5 rokov. Indikátory viditeľnosti webu inštitúcie sú hodnotené za posledný rok.

Najvyššie umiestnenou slovenskou univerzitou je Univerzita Komenského v Bratislave (tabuľka 1). Úplne novou slovenskou inštitúciou, ktorá v rebríčku pribudla po prvý krát v roku 2014 je Technická univerzita vo Zvolene, ktorá sa umiestnila na 2807. mieste. Zostavený rebríček síce zvýhodňuje veľké vedecko-výskumné inštitúcie, v rankingu sa ale môžu objaviť aj menšie kvalitné špecializovanejšie inštitúcie. Rozdiely vo veľkosti inštitúcie sa však zmenšujú, ak by sme relatívne ukazovatele SIR prepočítali napríklad na milión Eur rozpočtovaných prostriedkov, alebo na 100 vedecko-výskumných zamestnancov.

**Tabuľka 1 Poradie slovenských univerzít na základe relatívnej hodnoty výstupov SIR**

|  |  |  |  |
| --- | --- | --- | --- |
| P**oradie slovenských univerzít** | **Svetové poradie** | **Názov univerzity** | **Relatívna hodnota výstupov** |
| **SIR** |
| 1 | 770 | Univerzita Komenského v Bratislave | 2,20 |
| 2 | 1043 | Slovenská technická univerzita | 1,56 |
| 3 | 1561 | Technická univerzita v Košiciach | 0,88 |
| 4 | 1721 | [Univerzita Pavla Jozefa Šafárika v Košiciach](http://www.scimagoir.com/institution.php?idp=7936) | 0,75 |
| 5 | 2197 | [Žilinská univerzita v Žiline](http://www.scimagoir.com/institution.php?idp=7918) | 0,47 |
| 6 | 2724 | [Slovenská zdravotnícka univerzita v Bratislave](http://www.scimagoir.com/institution.php?idp=7927) | 0,22 |
| 7 | 2753 | [Slovenská poľnohospodárska univerzita v Nitre](http://www.scimagoir.com/institution.php?idp=7925) | 0,20 |
| 8 | 2807 | [Technická univerzita vo Zvolene](http://www.scimagoir.com/institution.php?idp=7929) | 0,18 |
| 9 | 2818 | [Univerzita Konštantína Filozofa v Nitre](http://www.scimagoir.com/institution.php?idp=7934) | 0,17 |